
Δελτίο Τύπου


Συνάντηση του Συντονιστικού Οργάνου Φορέων Πρωτοβάθμιας Φροντίδας Υγείας με τον Υπουργό Υγείας κύριο Άδωνη Γεωργιάδη. 

Σήμερα Πέμπτη 18/01/2024 έγινε συνάντηση του Συντονιστικού Οργάνου Φορέων Π.Φ.Υ. με τον Υπουργό Υγείας κύριο Άδωνη Γεωργιάδη. Στην συνάντηση συμμετείχαν ο πρόεδρος της ΠΟΣΚΕ κ. Φ. Πατσουράκος, ο πρόεδρος ΠΟΣΙΠΥ κ. Θ. Χατζηπαναγιώτου, ο πρόεδρος ΠΑΣΙΔΙΚ  κ. Ι. Καραμηνάς, η πρόεδρος ΕΝΙ – ΕΟΠΥΥ κα. Α. Μαστοράκου και ο πρόεδρος του ΠΑΝΙΔΙ κ. Δ .Φασίτσας. Η συνάντηση διήρκησε πέραν της μίας ώρας και συζητήθηκαν εκτενώς θέματα που απασχολούν τον κλάδο. Ο Υπουργός ανακοίνωσε ότι θεωρεί εφικτή  την ενίσχυση του προϋπολογισμού του δεύτερου εξάμηνου του 2023 που αφορά τους εργαστηριακούς και κλινικοεργαστηριακούς ιατρούς, τα διαγνωστικά εργαστήρια και πολυιατρεία κατά 30.000.000,00 ευρώ. Συμφώνησε στην σταδιακή εφαρμογή της μελέτης της ομάδας εργασίας που πραγματοποιήθηκε το  Φεβρουάριο του 2023 η οποία αποτελείτο από εκπροσώπους του Υπουργείου Υγείας, του Ε.Ο.Π.Υ.Υ και του Συντονιστικού Οργάνου φορέων Π.Φ.Υ. Στη συνέχεια ο υπουργός ανακοίνωσε αποζημίωση  1,00 ευρώ για τις εργαστηριακές εξετάσεις και  4,00 ευρώ για τις απεικονιστικές εξετάσεις πληρωτέα από τον ασθενή. Ανακοίνωσε την άμεση εφαρμογή των διαγνωστικών πρωτοκόλλων. Τονίσαμε - και ο υπουργός συμφώνησε - ότι πρέπει να υλοποιηθεί η ψηφιοποίηση  των εξετάσεων και να υπάρξουν οι αναγκαίοι κόφτες και να εφαρμοστεί η αποστολή μηνυμάτων με προσωπικό κωδικό μιας χρήσεως για την εκτέλεση των εξετάσεων, ώστε να αποφεύγονται περιστατικά πλασματικής συνταγογράφησης. Επιμείναμε στην αναπροσαρμογή του claw back με στόχο την άμεση μείωσή του και κατάργηση του, όπως επίσης στη διαγραφή των παλαιών χρεών του claw back, όπου Υπουργός συμφώνησε αλλά παρέπεμψε το θέμα για λύση στο Υπουργείο Οικονομικών. Τέθηκε το θέμα της κάλυψης των ανασφαλίστων εκτός των δημοσίων δομών και συζητήθηκε η πρόταση όταν πραγματοποιούνται oι διαγνωστικές εξετάσεις ανασφάλιστων από ιδιωτικούς φορείς το αντίτιμο θα καταβάλλεται από τον εξεταζόμενο με τιμές κρατικού τιμολογίου. Ζητήθηκε από το Συντονιστικό τροποποίηση των ποιοτικών κριτηρίων μετά από διαβούλευση. Κλείνοντας επιμείναμε για κατάργηση του χρέους του claw back  και τη διαγραφή του παλαιού χρέους του claw back Ο Υπουργός αφού άκουσε προσεκτικά τις προτάσεις μας δήλωσε ότι επιθυμεί να συνεχίσει το διάλογο μέχρι να δοθούν λύσεις. Το Συντονιστικό Όργανο Φορέων Π.Φ.Υ. θα εντείνει  τις ενέργειες του για την επίτευξη των  στόχων που τέθηκαν. 

